La Junta de Govern aprova la convocatòria de subvencions per a la Cooperació Internacional al Desenvolupament
27 de febrer 2019

![Imagen 1](/media/rdpbbpwk/040_img_6890_cuerpo.jpg)

La Junta de Govern de l'Ajuntament de Sagunt aprova la convocatòria de subvencions per a la Cooperació Internacional al Desenvolupament. Hi haurà dos línies d'inversió: d'una banda, als projectes d'inversió en infraestructures bàsiques, i per un altra, al finançament de les despeses corrents per al manteniment o posada en marxa de projectes per al desenvolupament. Els beneficiaris podran ser Organitzacions No Governamentals de Desenvolupament (ONGD) que estiguen inscrites en el Registre d'Agents de la Cooperació Internacional al Desenvolupament de la Comunitat Valenciana amb seu o delegació inscrita a la Comunitat Valenciana.

La convocatòria és de caràcter plurienal, a excepció dels projectes que tinguen un calendari d'execució que no supere el període anual de la convocatòria. L'import destinat per a tots aquells projectes a finançar és de 114.122 euros, pressupostant 74.724 euros per a l'exercici present i 39.398 euros per al de 2020. La convocatòria es farà pública en el BOPV i el termini de presentació de sol·licituds serà de trenta dies hàbils a comptar a partir de l'endemà de la publicació.

El regidor de Cooperació Internacional, Guillermo Sampedro, ha destacat que es tracta “**del quart any seguit que les traem. Enguany les hem tret abans perquè les ONGD puguen realitzar millor els seus projectes al país de destinació. Confiem que la difusió siga màxima perquè les associacions i col·lectius ens presenten les propostes i poder esgotar el pressupost en ajudes a la cooperació internacional**”. Sampedro ha assenyalat que, enguany, a més “**hem incrementat la partida, passant de 102.613 euros als 114.122, una quantitat molt important que se suma a les subvencions per a les ONGD locals en matèria de sensibilització en el propi municipi. D'esta manera, estem treballant per a construir un municipi més solidari**”.

Per a la primera línia de finançament es tindran en compte els projectes en infraestructures bàsiques per a la creació, dotació, millora o ampliació d'infraestructures bàsiques, condicions de l'hàbitat i del medi ambient, l'atenció bàsica de la salut, l'educació o gestió de l'aigua, sanejament, etc. Així com projectes de desenvolupament d'un sector productiu i accions economicofinanceres que tinguen com a objectiu el desenvolupament econòmic social dels municipis o comunitats.

Quant a la segona línia, anirà destinada al finançament de les despeses de manteniment i de posada en marxa de projectes per al desenvolupament, se subvencionaran el foment d'atenció sociosanitària, la lluita contra pandèmies; la millora de les condicions educatives, educació bàsica i alfabetització; millora de les capacitats productives, la formació, la capacitació professional; l'autoproveïment de les necessitats bàsiques i sobirania alimentària; el desenvolupament comunitari de les poblacions mitjançant la cooperació tècnica; promoure la igualtat d'oportunitats entre dones i hòmens, la defensa dels grups de població més vulnerables, el combat contra la pobresa infantil, indígenes i altres minories, protecció i respecte dels drets humans; projectes d'ajudes d'emergència humanitària de caràcter urgent i dirigides a regions afectades per la guerra, fam, malalties i/o catàstrofes naturals sobrevingudes i com a conseqüència de conflictes entre països (persones refugiades, desplaçades, assentaments, etc.).

Per a la primera línia aniran destinats 25.807 euros i per a la segona 88.314 euros. L'òrgan col·legiat que valorarà les sol·licituds serà una comissió constituïda pels membres integrants de la Comissió Informativa en matèria de Benestar Social. La resolució del procediment de concurrència competitiva es notificarà als interessats mitjançant la publicació en el tauler d'anuncis de la Seu Electrònica de l'Ajuntament de Sagunt.

*   [](http://www.facebook.com/sharer.php?u=https://aytosagunto.es/va/actualitat/la-junta-de-govern-aprova-la-convocatoria-de-subvencions-per-a-la-cooperacio-internacional-al-desenvolupament-1/ "Facebook")
*   [](http://twitter.com/share?url=https://aytosagunto.es/va/actualitat/la-junta-de-govern-aprova-la-convocatoria-de-subvencions-per-a-la-cooperacio-internacional-al-desenvolupament-1/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-junta-de-govern-aprova-la-convocatoria-de-subvencions-per-a-la-cooperacio-internacional-al-desenvolupament-1/ "Linked In")
*   [](mailto:?body=https://aytosagunto.es/va/actualitat/la-junta-de-govern-aprova-la-convocatoria-de-subvencions-per-a-la-cooperacio-internacional-al-desenvolupament-1/)